Svrček, Miloš, poslanec NR SR (2023-02-02):
Ďakujem pekne za slovo, pán podpredseda. V krátkosti. S návrhom zákona o sociálnom poistení prichádzame hlavne z toho dôvodu, aby sa realizovalo ústavné právo poistenca na to, aby získal rodičovskú penziu. Čiže ústavné právo poistenca účasťou na systéme primeraného hmotného zabezpečenia v starobe v prospech osoby, ktorá ho vychovala a ktorej je poskytované hmotné zabezpečenie v starobe. Od mája tohto roku, pretože účinnosť navrhujeme 1. mája 2023, by sa mal rodičovský dôchodok zaviesť aj pre rodičov policajtov a vojakov. Aj príslušníci silových zložiek by tak mohli odviesť každému rodičovi na penzii 1,5 % z ich hrubého platu, respektíve z vymeriavacieho základu. Nárok na rodičovský dôchodok má pritom rodičom policajtov a vojakov vzniknúť aj spätne. Aj za obdobie od 1. januára tohto roku. O rodičovskom dôchodku za rok 2023 pre rodičov policajtov a vojakov má Sociálna poisťovňa rozhodnúť najneskôr do konca tohto roka. Návrhom novely zákona by sa mal, by sa mal práveže riešiť táto otázka. Ústavou Slovenskej republiky pri ústavnom práve na rodičovský dôchodok sa nerozlišuje, či sa platba spojená s touto účasťou uhrádza v rámci systému sociálneho zabezpečenia alebo sociálneho poistenia, ale systémom výsluhového zabezpečenia. Navrhuje sa preto právna úprava vzniku nároku na rodičovský dôchodok podľa zákona o sociálnom poistení aj z titulu účasti dieťaťa poberateľa dôchodku na výsluhovom zabezpečení. Pri výpočte sumy rodičovskej penzie sa vychádza z príjmov dieťaťa spred dvoch rokov. Suma rodičovského dôchodku je zastropovaná, počíta sa najviac z 1,2-násobku priemernej mzdy na Slovensku. Pri priemernej hrubej mzde za rok 2021 vo výške 1 211 eur, maximálny rodičovský dôchodok v tomto roku dosiahne 21,80 eura mesačne pre každého rodiča. Takýto rodičovský dôchodok svojim rodičom môžu dopriať deti, ktorých hrubá mzda alebo vymeriavací základ dosahuje 1 453,60 eur a viac. Predložený návrh zákona, hovorím aj otvorene, zakladá negatívne vplyvy na rozpočet verejnej správy z dôvodu vzniku nároku na rodičovský dôchodok pre poberateľov starobného dôchodku, invalidného dôchodku po dovŕšení dôchodkového veku a výsluhového dôchodku po dovŕšení dôchodkového veku, ak má dieťa rodiča účasť na výsluhovom zabezpečení. Predpokladám negatívny vplyv na rozpočet verejnej správy v tomto roku vo výške cca 13 mil. eur, v roku 2024 14 mil. eur, v roku 2025 15,6 mil. eur a v roku 2026 cca 16,8 mil. eur. Kvantifikácia nezahŕňa výdavky na výplatu rodičovského dôchodku príslušníkov Slovenskej informačnej služby a Národného bezpečnostného úradu, tento vplyv predkladám v porovnaní s celkovým, sa predpokladá s celkovým vplyvom za zanedbateľný. Predmetné nároky na rodičovský dôchodok budú vyplácané z rozpočtu Sociálnej poisťovne, pričom navrhovaná právna úprava zakladá taktiež vplyvy na výdavky spojené s nastavením informačných systémov dotknutých inštitúcií verejnej správy. Predložený návrh zákona zakladá určite viacero pozitívnych vplyvov a na základe predloženého návrhu zákona spoločne s kolegom Lukáčom predpokladáme, že sa zmena dotkne cca 50-tisíc poberateľov rodičovského dôchodku. Takže v prvom rade chceme zabezpečiť, aby aj rodičia policajtov a vojakov mali zabezpečené ústavné právo na vyplácanie rodičovskej penzie, tak ako pred dva a pol rokmi bola zahrnutá do Ústavy Slovenskej republiky. Ďakujem pekne.